Eżempju ta’ kemm fil-ħajja ma għandekx taqta qalbek u jekk temmen f’xi ħaġa għandek tistinka biex tilħaq dak l-għan. Ma jistax jiġi deskritt aħjar minn hekk dak li ġara is-Sibt filgħodu fil-baħar bejn Malta u Ghawdex bi grupp ta’ Taljani li jinsabu għal btala f’Malta qasmu l-fliegu. Din l-inizjattiva li saret mis-Sliema Lions Club flimkien mal-Klabb Bosco Marengo tat opportunita lil dawn id-disa’ Taljani jaqsmu minn Ħondoq ir-Rummien saċ-Ċirkewwa. Huma kienu akkumpanjati minn żewġ dinghy’s u ttieħdu l-prekawzzjonijiet kollha. Fost il-protagonisti ta’ din l-għawma kien hemm Andrea Cadili ta’ 33 sena minn Genoa li jsofri minn kundizzjoni rari li wasslitu biex għama waqt li għamlet l-għadam tiegħu fraġli. Din mhux l-ewwel darba li Cadili għam distanzi twal iżda din kienet l-ewwel darba li għam daqhekk fit-tul. Minkejja li jgħum waħdu, Cadili kien akkumpanjat minn persuna oħra li tgħum quddiemu biex ma jitlifx id-direzzjoni. Intant, għawwiem ieħor li qasam il-fliegu, Andrea Chiumminato ta’ 35 sena ma jimxix minħabba inċident li kellhu bir-rota. Il-grupp irnexxielu jgħum minn Għawdex għal Malta f’inqas minn sagħtejn, b’waqfa waħda biss biex xorbu ftit.